CELEX: 32012D0187
Language: sk
Date: 2012-04-04 00:00:00
Title: 2012/187/EÚ: Vykonávacie rozhodnutie Komisie zo 4. apríla 2012 , ktorým sa mení a dopĺňa rozhodnutie 2001/861/ES, pokiaľ ide o novalurón [oznámené pod číslom C(2012) 2164]  Text s významom pre EHP

11.4.2012   
            
            
               SK
            
            
               Úradný vestník Európskej únie
            
            
               L 101/15
            
         VYKONÁVACIE ROZHODNUTIE KOMISIE
   zo 4. apríla 2012,
   ktorým sa mení a dopĺňa rozhodnutie 2001/861/ES, pokiaľ ide o novalurón
   [oznámené pod číslom C(2012) 2164]
   (Text s významom pre EHP)
   (2012/187/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 6 ods. 3,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (2), a najmä na jeho článok 80 ods. 1 písm. a),
   keďže:
   
               (1)
            
            
               V súlade s článkom 80 ods. 1 písm. a) nariadenia (ES) č. 1107/2009 sa smernica 91/414/EHS naďalej uplatňuje na účinné látky, v prípade ktorých sa pred 14. júnom 2011 prijalo rozhodnutie v súlade s článkom 6 ods. 3 smernice 91/414/EHS.
            
         
               (2)
            
            
               V súlade s článkom 6 ods. 2 smernice 91/414/EHS bola 29. marca 2001 Spojenému kráľovstvu doručená žiadosť od firmy Makhteshim Agan Ltd. o zaradenie účinnej látky novalurón do prílohy I k smernici 91/414/EHS.
            
         
               (3)
            
            
               V rozhodnutí Komisie 2001/861/ES (3) sa na základe predbežného preskúmania potvrdilo, že dokumentačný súbor údajov sa považuje za „úplný“, t. j. že v zásade spĺňa požiadavky súvisiace s údajmi a informáciami stanovenými v prílohách II a III k smernici 91/414/EHS.
            
         
               (4)
            
            
               V dôsledku toho členské štáty dostali v súlade s článkom 8 ods. 1 smernice 91/414/EHS možnosť udeľovať dočasné povolenia na prípravky na ochranu rastlín s obsahom novalurónu na začiatočné obdobie troch rokov. Uvedené začiatočné obdobie troch rokov môže začať kedykoľvek, hneď po posúdení žiadosti.
            
         
               (5)
            
            
               V súlade s článkom 11 ods. 6 tretím pododsekom druhou vetou nariadenia Komisie (EÚ) č. 188/2011 z 25. februára 2011, ktorým sa stanovujú podrobné pravidlá vykonávania smernice Rady 91/414/EHS, pokiaľ ide o postup posudzovania účinných látok, ktoré dva roky po oznámení uvedenej smernice neboli na trhu (4), Európsky úrad pre bezpečnosť potravín (ďalej len „úrad“) 16. júna 2011 požiadal spravodajský členský štát, aby od žiadateľa vyžiadal dodatočné informácie.
            
         
               (6)
            
            
               Listom z 29. februára 2012 žiadateľ informoval Spojené kráľovstvo, úrad a Komisiu o svojom úmysle ďalej nepodporovať hodnotenie a nepredložiť ďalšie údaje. Žiadateľ tým istým listom svoju žiadosť stiahol. Keďže dodatočné informácie, o ktoré úrad požiadal, neboli predložené, súbor údajov sa už nemôže považovať za úplný.
            
         
               (7)
            
            
               Rozhodnutie 2001/861/ES by sa preto malo zodpovedajúcim spôsobom zmeniť a doplniť.
            
         
               (8)
            
            
               Na základe toho by sa existujúce dočasné povolenia mali odobrať a nemali by sa udeliť nové povolenia.
            
         
               (9)
            
            
               V prípade prípravkov na ochranu rastlín s obsahom novalurónu, v súvislosti s ktorými členské štáty v súlade s článkom 4 ods. 6 smernice 91/414/EHS udeľujú akékoľvek obdobie odkladu, by toto obdobie malo uplynúť najneskôr jeden rok po odobratí príslušného povolenia.
            
         
               (10)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Príloha k rozhodnutiu 2001/861/ES sa nahrádza znením prílohy k tomuto rozhodnutiu.
   Článok 2
   Členské štáty zabezpečia, aby:
   
               a)
            
            
               povolenia na prípravky na ochranu rastlín s obsahom novalurónu boli odobraté do 3. októbra 2012;
            
         
               b)
            
            
               odo dňa uverejnenia tohto rozhodnutia neboli udelené ani obnovené žiadne povolenia na prípravky na ochranu rastlín s obsahom novalurónu.
            
         Článok 3
   Akékoľvek obdobie odkladu udelené členskými štátmi v súlade s článkom 4 ods. 6 smernice 91/414/EHS musí byť čo najkratšie a uplynie najneskôr 12 mesiacov po odobratí príslušného povolenia.
   Článok 4
   Toto rozhodnutie je určené členským štátom.
   
      V Bruseli 4. apríla 2012
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. ES L 230, 19.8.1991, s. 1.
   
      (2)  Ú. v. EÚ L 309, 24.11.2009, s. 1.
   
      (3)  Ú. v. ES L 321, 6.12.2001, s. 34.
   
      (4)  Ú. v. EÚ L 53, 26.2.2011, s. 51.
   
      PRÍLOHA
      
         
            „PRÍLOHA
            
               ÚČINNÉ LÁTKY, NA KTORÉ SA VZŤAHUJE TOTO ROZHODNUTIE
            
            
                        Číslo
                     
                     
                        Všeobecný názov,
                        identifikačné číslo CIPAC
                     
                     
                        Oznamovateľ
                     
                     
                        Dátum uplatňovania
                     
                     
                        Spravodajský členský štát
                     
                  
                        1
                     
                     
                        Laminarín
                        č. CIPAC 671
                     
                     
                        Laboratoires Goëmar S.A., Francúzsko
                     
                     
                        29. marca 2001
                     
                     
                        Belgicko“